BODOLAND रादाब ,बाक्सा ,04 नबेम्बर 2021: मानास हायुंआरि बागाननि भुयानपारा रेनजनि बिखायाव गावनि बेथनजोंनो मेल मिथिं जिराइनो हानाय आरो मोसानाय, मुसुरनानै हारिमु दिनथिफुंनो हानाय खाबुनि थाखाय लुफुंनानै होदों गंसे जौसां । मखनो गोनांदि बे “भुयानपारा ससियेल आरो कालसारेल कमप्लेक्स” जौसांखौ लुफुंनानै होदों भुयानपारा रेनजनि सामलाइगिरि रेनजार कामेस्वर बर’ बिथांआ । लोगोसे दिनै खुंगा 58 थि कालि पुजा खुंफुंनायजों लोब्बा लाखिनानै “भुयानपारा ससियेल आरो कालसारेल कमप्लेक्स” जौसांखौ हारिमु मोनाबिलि दिन्थिफुंनो हानाय खाबुनि थाखाय गोजा फिथा हासनानै बेखेवनानै होबाय कामेस्वर बर’आ । बिथांआ 2010 माइथायनि 10 दिसेम्बर फ्रायनो हाग्रा बिफानाव साख्रि मावजेनदोंमोन । बिथांआ गिबि साख्रि मावजेननायनिफ्रायनो भुयानपारा रेनजावनो दिउटि होजेनग्रोदोंमोन । बिथांआ थांनाय 2017 माइथायनि 17 सेप्टेमबरनिफ्राय दासिम भुयानपारा रेन्जनि सामलाइगिरि महरै बिबान लानानै खामानि मावबोगासिनो दं  । बिथांआ फोरमायबावदोंदि भुयानपारा रेनजनि सायाव गोबां खामानि मावनो गोनां दंबावो आरो भुयानपारा रेनजनि सिगांआव बिट बांला, बायदि जिराइग्रा खुलि गोबां सोरजिबावनो गोनां दं । गाव थासान्दियावनो दिपार्टमेन्टजों सावरायनानै लुफुंनो नाजागोन होनना फोरमायदों भुयानपारा रेन्ज नि सामलाइगिरि रेनजार कामेस्वर बर’ बिथांआ ।